Papersnake/gushiwen huggingface dataset:
怀素上人草书歌
鲁收（唐代）

吾观文士多利用，笔精墨妙诚堪重。身上艺能无不通，

就中草圣最天纵。有时兴酣发神机，抽毫点墨纵横挥。

风声吼烈随手起，龙蛇迸落空壁飞。连拂数行势不绝，

藤悬查蹙生奇节。划然放纵惊云涛，或时顿挫萦毫发。

自言转腕无所拘，大笑羲之用阵图。狂来纸尽势不尽，

投笔抗声连叫呼。信知鬼神助此道，墨池未尽书已好。

行路谈君口不容，满堂观者空绝倒。所恨时人多笑声，

唯知贱实翻贵名。观尔向来三五字，颠奇何谢张先生。
访蒋虎臣居士
道贤（清代）

孤亭云外落，坐拥万山秋。海色连京口，江声过石头。

何人成隐遁，与子独相求。古寺多红叶，谁能无事游。
高门桥晚归
姚光虞（明代）

满路垂杨芳草，一溪流水落花。山边林木蓊郁，深处定有人家。
和苏轼游西湖三首韵 其二
弘历（清代）

惜哉子瞻幽思幽，禄仕恰值熙宁秋。钱塘通守岂行志，偶然寄兴游汀洲。

蒿目新法救不得，无已与世为沉浮。柏堂竹阁每题句，亦知此邦不久留。

君不见往来八州牧，或岭南、或冀北，昨年曾记吟浮休。
鼾睡 其三
王夫之（明代）

薝葡胎玉破新函，白发簪花老自惭。冲雨摘来安枕上，香熏华顶老图南。
呈宜之兄八首 其一
赵蕃（宋代）

兄昔守清江，弟亦官白下。檄书几经过，铃閤奉閒暇。
忆白菊
陆龟蒙（唐代）

稚子书传白菊开，西成相滞未容回。

月明阶下窗纱薄，多少清香透入来。
松滋道中
陈启佑（清代）

四围山色里，天气半阴晴。野草有生意，幽禽多好声。

炊烟茅屋接，流水小桥平。最喜民风古，机丝轧轧鸣。
玉山与郯九成自姑苏来吴兴僧可传邀余陪游弁山之黄龙洞时有紫霞同席遂分韵得花字
赵奕（元代）

盘屈度埼礒，嵚崟复谽谺。龙居潜石洞，花暖护蜂衙。

峭壁生苍藓，清泉长赤砂。松涛响云壑，竹翠滴桃花。

杖屦丹梯险，篮舆绿磴遮。攀藤啸猿狖，并草卧麇麚。

绝顶望笠泽，倾溟想女娲。遥天连岛屿，远水接蒹葭。

道士来邀坐，仙童为煮茶。林深多虎迹，地僻少人家。

对景诗情逸，寻芝道气遐。窗幽尘不到，境胜兴无涯。

堪种茅山术，宜栽邵圃瓜。宝书传正法，灵剑挂青蛇。

径滑崎尤峻，苔荒突又洼。淙淙流暗涧，聒聒叫鸣蛙。

下岭日欲落，登舟路更赊。平田飞白鹭，别墅宿归鸦。

犬吠柴门近，鹃啼野树斜。菜畦黄扑簌，麦垄碧交加。

老态倦跋涉，衰形独叹嗟！山翁荷锄锸，村妇倚篱笆。

驻舫携红袖，停杯挟紫霞。金炉薰笃耨，玉手弄琵琶。

错落倾香酿，玻瓈插艳葩。歌姬声缥缈，醉客笑喧哗。

击柝城将闭，吹笳鼓尚挝。卷帘风灭烛，湿幔雨垂麻。

今日虽云乐，他年还共誇。更阑归去速，灯影照笼纱。
和立斋番君吟
王柏（宋代）

日月星辰天之精，山川草木地之文。
本乎天者既圆象，下者何不皆方形。
此疑千古不能决，读尽六经无异说。
依稀子夏微有言，譬诸草木区以别。
草木之中操孰坚，佥曰此君耐岁寒。
虚心直节表真劲，穷冬大雪青琅玕。
平生正坐一圆累，未堪全德君子比。
内圆犹是智之余，外圆无乃德之耻。
我闻楚东有云仍，生来气骨清稜稜。
觚哉觚哉出乎类，长大益觉廉隅分。
自从大学悟絜矩，四面正直各得所。
独秉重坤六二爻，斯可以为民父母。
厥初受命莫不然，世衰俗弊失其传。
商周之际斯为盛，孤竹二子何曾圆。
夜听琵琶三首 其二
羊士谔（唐代）

一曲徘徊星汉稀，夜阑幽怨重依依。忽似摐金来上马，南枝栖鸟尽惊飞。
芳草怨
谢翱（宋代）

湘云离离沉晓月，疏麻夏死白水发。传芭楚女辞帐中，夜逐霓旌南过越。

荆岑越峤殊百草，恨结柔丝香不老。红英捣盐实斧创，青子满地枝如扫。

刺桐树朽猩猩在，佩杂芳蕤散秋海。乡来青凤食花去，瞻望灵均涕零雨。
送李才元学士知邛州
梅尧臣（宋代）

太守车煌煌，莫如还故乡。
昔登蜀郡籍，今得临邛章。
过家礼耆旧，接境跪壶浆。
寒径道路远，春入山川长。
俗将乐其化，诏亦美其良。
相如有遗迹，谁复酒垆傍。
句 其七
张商英（宋代）

星文占地谶，巽水直江流。
寓居宝惠寺喜晴登山
范浚（宋代）

喜霁出招提，爱山登嶪岌。林端已残照，路草犹半湿。

丹崖断云归，翠窦飞泉入。长天没鸟影，远水动虹吸。

尘襟得必瞰，爽气横来集。欲逐野僧还，更看空翠立。
寄吴明辅秘丞
戴复古（宋代）

七十七翁犹眼明，三台星畔见奎星。
文章有气吞馀子，议论无差本六经。
愧我不能攀逸驾，得君自足振颓龄。
玉溪常与荆溪接，分得馀波到石屏。
气出唱
曹操（两汉）

游君山，甚为真。
磪䃬砟硌，尔自为神。
乃到王母台，金阶玉为堂，为草生殿旁。
东西厢，客满堂。
主人当行觞，坐者长寿遽何央。
长乐甫始宜孙子。
常愿主人增年，与天相守。
次韵景仁海次西还二首 其一
李之仪（宋代）

留滞初春寂寞滨，眼明归路一番新。何妨更作重来计，枝上微红解恼人。
周国正约过茶山带湖
韩淲（宋代）

青春行乐耳，谁无一林园。馀阴敛宿雨，桃李亦复暄。

坐閒语句敛，酒半情意宣。从容出处易，缅邈聚散难。

记此野城北，望望横灵山。
池上竹下作
白居易（唐代）

穿篱绕舍碧逶迤，十亩闲居半是池。食饱窗间新睡后，

脚轻林下独行时。水能性淡为吾友，竹解心虚即我师。

何必悠悠人世上，劳心费目觅亲知。
长安寓怀
张蠙（唐代）

九衢秋雨掩闲扉，不似干名似息机。

贫病却惭墙上土，年来犹自换新衣。
过农家
崔道融（唐代）

欲羡农家子，秋新看刈禾。苏秦无负郭，六印又如何。
孟子·不愧不作
陈普（宋代）

己私净尽复何为，触处逢原与理随。
心广体胖无所累，浩然之气未尝亏。
折桂行
廖衷赤（明代）

羡君意气自不群，龙种凤毛世所欣。细柳营中开邺架，少年弱冠侪终军。

藜火光分乙夜月，彩笔星飞五色云。君家刚斧利如霜，砍折天葩第一香。

广寒仙子惊初起，相呼姨妹理新妆。娇姨三五弹筝瑟，小妹两两献霞觞。

舞袖双飞落蛱蝶，霓裳一曲奏宫商。玉蟾蜍，玉蟾蜍，仙子辞阙汝知乎。

丰城光腾千丈处，夜伴玉郎读秘书。看看桃浪春暖碧，琴剑奕奕古道侧。

天池此日涌危涛，震动五湖及三泽。应是大鹏上九重，雷闪电光扬飓汐。

秋云雁阵日萧萧，道传公子入皇朝。阳关一饮倾百斗，骊歌酣唱兴初豪。

此去金门射长策，对面君王夺锦袍。谁人种就长安花，十里一色点红纱。

香随轻尘来簇簇，如龙可是五骢骅。柳汁染衣春色阑，状元头上列仙班。

绛衣千官捧胪唱，御香染袖锦襕褊。七宝床前留供奉，八花砖上望君颜。

君不见五陵裘马贵公子，一掷千金壮士起。秋老月满兔儿肥，呼卢走韩日千里。

夜敲檀板酹金浆，响遏流云淩波绮。纱窗日影拂阑干，春昼沉沉逐画舣。

羡君更谁得似君，学海波中翻玉几。我愧不才明主折，欲附鳞翼无可得。

为君试作折桂行，长歌一阕壮行色。
湖上
方岳（宋代）

游人抵死爱春韶，风暖花香酒未消。
须向先贤堂上去，画船无数泊长桥。
拟吴侬曲（三首）
于谦（明代）

忆郎直忆到如今，谁料恩深怨亦深。
刻木为鸡啼不得，元来有口却无心。
北固亭东望寄默师
罗隐（唐代）

高亭暮色中，往事更谁同。水谩矜天阔，山应到此穷。

病怜京口酒，老怯海门风。唯有言堪解，何由见远公。
别墅访僧
李士淳（明代）

竹院逢僧坐石床，风幡论罢日初长。泉声不似人间语，疑是楞严第一章。
齐天乐 瑑青归自旧京，过从甚欢，秋原联步，极意吟赏，垆边得句，聊写余情
陈洵（清代）

西风初劝新凉味，人情故乡先好。俊赏山泉，清斋露蔌，差拟吴莼同调。

花间梦晓。尚依约平生，旧时啼鸟。笑语相携，共承平世两年少。

春华容易过眼，畅秋随分赏，心素才表。暮雨留尊，重阳趁菊，须觅宜霜林沼。

江流未了。更休说关河，去来残照。但有垆边，岁寒堪共保。
阳山庙观赛神（梁松南征至此，遂为其神，在朗州）
刘禹锡（唐代）

汉家都尉旧征蛮，血食如今配此山，曲盖幽深苍桧下，

洞箫愁此翠屏间。荆巫脉脉传神语，野老娑娑起醉颜。

日落风生庙门外，几人连蹋竹歌还。
梦横塘 野凫潭芦花
朱祖谋（清代）

钓丝秋雪，履迹斜曛，野塘凉意初著。影没凫翁，换蒲稗、春波绵邈。

低艇谁移，短簃孤坐，鬓霜惊觉。又迷茫万点，做弄新愁，还飘到、閒池阁。

微波自不通潮，甚惊尘乱飐，冷絮回薄。卷叶西风，轻和入、数声哀角。

更休问、江湖雁影，眼底秋心仗谁托。梦里沧洲，一般清浅，有红桑花落。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其九
孙承恩（明代）

幽花明曲栏，流莺在高树。解襟且衔杯，一扫俗尘去。
题虢国夫人早朝图
詹同（明代）

青丝络头白鼻騧，杨家有女颜如花。金门半开天欲曙，蛾眉淡扫朝官家。

官家鼾睡起未早，阿姨一来即倾倒。中使传宣出紫宸，信是人家生女好。

合欢花瘁沉香亭，玉环宿酒浑未醒。春风暗送年华老，绿衣飞报畴能听。

金钱赐浴恩泽新，温泉不洗马嵬尘。底事画工心独苦，图中偏写虢夫人。
次韵和王敏仲望祝融峰四首
孔武仲（宋代）

独立千秋浑不倚，排虚直上似无根。
履穿尚恐高难及，磴滑犹应险可扪。
寄终南种徵君
释行肇（宋代）

紫阁浮清汉，高眠称此心。
住溪人未识，归路鹤知深。
峰晚回寒翠，猿孤发夜吟。
霜天独西向，无复梦山阴。
韧叟顽山以壬子仲秋偕渊静游长堤山望秋澜行宫和壁间黄叶村人原韵见示同作
徐坊（清代）

萧萧黄叶下，故国剩离宫。古木樵人径，斜阳牧笛风。

纵横秋潦浊，莽苍乱山童。往事空回首，含悲问朔鸿。
黑葡萄
陈琏（明代）

满架繁阴绿雾匀，夜深珠馆月华新。几回忆侍金銮殿，马乳堆盘出赐频。
拟玉台体七首·落日窗中
欧阳修（宋代）

朝闻惊禽去，日暮见禽归。
瑶琴坐不理，含情复为谁。
酬鲍节判见赠陈叔起所画青山白云图十二韵
宋讷（明代）

浙东陈叔起，挥洒异尘寰。思入烟霞窟，功移造化关。

芳名唐棣并，逸驾董元攀。远势横千里，分流转几湾。

亭台青嶂外，村落白云间。绿合高低树，岚分远近山。

石危芳径稳，浪静小桥闲。草木藏盘谷，峰峦耸黛鬟。

境幽人迹少，林暗鸟声悭。隐约棋中趣，从容物外颜。

郡侯遗粉绘，野老乐痴顽。欲觅山中路，相期日往还。
节妇郑氏诗
张缵绪（清代）

王郎传忽没，胡不叹生辰。缱绻辞亲戚，从容谢里邻。

屏诸方寸气，续厥百年身。造物翻为累，花开减却春。
弇园杂咏四十三首 其十二 小龙湫
王世贞（明代）

澄澄一泓水，那得吐光怪。山人七寸钵，尚有神龙在。
役诚斋
刘过（宋代）

蓬莱东观是亨衢，经国文章要钜儒。
顿著五花犹不判，却于注易下工夫。
依韵吴枢密正月二日留题曾侍中斋阁
王珪（宋代）

昨日春风变旧年，连珂来访紫芝仙。
三朝元仗鸿钧手，万里今同不击船。
寿酒一倾人共醉，赐书千轴子多贤。
从前身奶如公少，莫把长竿忆渭川。
记梦
王十朋（宋代）

夜梦随先君，梅溪策黎杖。杉径早开辟，归休预标榜。

魂思惊晓醒，精神发秋爽。披衣照孤灯，洒涕书惚恍。
三学院
王投（宋代）

精蓝本是真人宅，叠嶂今古释子山。
绿树不妨丹鹤下，白云常伴老僧閒。
无风木任秋蝉荫，积雨庭多石藓斑。
儒客坐来除俗态，暮钟飞出望归还。
过随州书妖人赵光璧事
李映棻（清代）

秀才造反真怪事，投书忽起窥神器。天钟戾气大洪山，何物仙人太游戏。

某也当为王，某也当为帝。某也大将才，某也宰相位。

仙笔一一分位置，黄旗一举惊天地。一战随州破，再战安陆弃。

乾坤反掌只寻常，真人重瞳殊自异。那知铁骑从天来，如猎攫鼠鹰搏雉。

井底蛙跳空自尊，篝中狐鸣何足恃。始叹作贼固自难，不如学作时文易。

寄语人间诸秀才，总须安守头巾气。
清障道中
陈衍虞（清代）

寒山设色翠重重，一片霜林障碧空。雨后人家深竹里，云边僧室乱泉中。

逾关未觉风光异，入国犹闻乡语同。偶逐天风望碧海，沧波万顷去无穷。
送悟大师重造金刚
释慧空（宋代）

八大金刚常住世，护佛正法令久住。精蓝金刚相先坏，欲令正法住为难。

悟禅致力扶正法，故先成此金刚王。老僧嘉悟善用心，说偈赞其令速办。
木兰花慢（秋意）
李芸子（宋代）

占西风早处，一番雨，一番秋。记国园斜阳，去年今日，落叶林幽。国歌几回激烈，寄疏狂、酒令与诗筹。遗恨清商易改，多情紫燕难留。

嗟休。触绪茧丝抽。旧事续何由。奈予怀渺渺，羁愁郁郁，归梦悠悠。生平不如老杜，便如它、飘泊也风流。寄语庭柯径竹，甚时得棹孤舟。
赠吴霁轩军门光亮
杨浚（唐代）

百丈楼船夜枕戈，将军下濑七鲲过。醇醪共饮思公瑾，薏苡何伤谤伏波。

缓带羡能文字乐，连床喜得弟兄多。京华冠盖如相讯，为语南中有牧颇。
为长溪令梦中作
杨备（宋代）

月俸蚨钱数甚微，不知從宦几时归。
东吴一片轻波在，欲问何人买钓矶。
除夕祭诗侑以三百六十字
蒋曰豫（清代）

昔人创祭诗，岁暮例一作。我诗虽不工，颇亦出心腹。

闲庭少尘事，清供役童仆。微闻古梅香，发此春笋束。

悲欢纪踪迹，聊可岁华读。请更抒写之，登堂代巫祝。

鄙生实愚贱，凡好皆不欲。十三趋庭闻，十五媚奇服。

十九始出游，篇章渐恢拓。浮沈入朝籍，咏叹杂饘粥。

朝登饭颗山，暮辄督邮辱。饥驱及三十，辕下屡局促。

谓诗实穷人，孔也赏端木。谓诗折官职，一品会昌录。

古今异丰啬，何以敦勉勖。得毋昭事疏，或愧程才笃。

无以牖灵明，忏申则宜夙。维时日穷纪，漏鼓过参宿。

春风拂广筵，明月秉巨烛。真形起方寸，奔走及五岳。

黄河泻天来，手酌一杯绿。众星妥从坐，灿烂万金粟。

载熏班马香，载侑迎年曲。精神萃酬劳，感召理不速。

大雅小雅材，天仙鬼仙族。白曾称教主，黄亦号词伯。

或史而或王，妖囚总难薄。灵氛飒风雨，坛坫各争属。

尽此一夕欢，庶联万秋躅。神曰大富贵，惜尔不宜俗。

有金铸浪仙，忽贮阿娇屋。有国开陈芳，勿效杜陵哭。

世诚苦愦愦，尔嗜殊落落。见异幸勿迁，清贫即真福。

有花行可醉，有石眠可啄。寿考庶不忘，名山以为鹄。
木兰花慢（为静春赋）
张炎（宋代）

幽栖身懒动，邃庭悄、日偏长。甚不隐山林，不喧车马，不断生香。澄心淡然止水，笑东风、引得落花忙。慵对鱼翻暗藻，闲留莺管垂杨。

徜徉。净几明窗。穿窈窕、染芬芳。看白鹤无声，苍云息影，物外行藏。桃源去尘更远，问当年、何事识渔郎。争似重门昼掩，自看生意池塘。
浣溪沙（题紫清道院）
周密（宋代）

竹色苔香小院深。蒲团茶鼎掩山扃。松风吹净世间尘。

静养金芽文武火，时调玉轸短长清。石床闲卧看秋云。长清、短清，皆琴曲名。
读谷原清隐庵感旧诗却寄温州 其三
汪仲鈖（清代）

冲寒去唤隔江䒀，眠食他州胜旧无。射圃将军陪缓带，经斋弟子对肥壶。

灵丹或许陶公乞，丽句还从谢客摹。雁荡龙湫疲应接，梦魂何暇到南湖。
和李尧俞郎中西归有感
冯时行（宋代）

去留出处勿相关，炼得心丹已九还。
自有文章为鼓吹，只将廓九等云山。
百年有酒堪留念，万事无心忘驻颜。
郎署分符旧名姓，安知不在覆盂间。
和吴微明疏影横斜水清浅七咏韵 其一
李吕（宋代）

深丛茉莉香有馀，秾李争春俗不除。借箸推排风味胜，尖新莫向小梅疏。
久晴十月二十四日五日连雨程以忠来同饮
方回（元代）

侵寻小雪初，不雨五旬余。
深井腥泥水，荒畦槁蛀蔬。
牛灾传聚落，蛇出骗阶除。
巫诧瘟神王，官虞火政疏。
浅流停碓硙，硗陇抗犁锄。
闽粤挻兵祲，江淮断漕渠。
讹言兴委巷，秽气集穷闾。
市药邀珍价，僮衣类臭帤。
衰年今尔许，恶况又何欤。
脚汗眠慵洗，头风坐畏梳。
扪多王猛虱，食谢孟尝鱼。
半世空为吏，平生误信书。
得閒真已幸，多惧复焉如。
田不能仓廩，家才有室庐。
稍令逢小稔，亦足慰贫居。
骤湿生朝础，斜飘过晚墟。
檐茅声乍滴，槛药色微舒。
牟麦还堪望，蝗蝻想渐祛。
良朋胥此会，忧抱与俱纾。
斗酒适酤至，烹鸡漉韭菹。
初夏杂兴六首 其五
陆游（宋代）

趁雨东园去荷锄，归庵却展读残书。幸能胸著云梦泽，何恨家无担石储。

水泛时须借篷艇，山行亦或命巾车。懒心惟怕游城市，非向交亲故作疏。
爱山堂
喻良能（宋代）

栋宇还依石，窗扉不碍山。
丹青宁办此，烟雨饱孱颜。
海昌学庙古井歌
达受（清代）

我州金石多未彰，补志窃愿搜罗详。遍寻城阙兼桥梁，觏辄手拓声琅琅。

朅来论古广业堂，好古人遇甘泉乡。导余周视循宫墙，门内有井六角方。

石闺覆如摧倒缸，质虽粗顽形异常。制度仿佛侔李唐，石颈有穿力可扛。

其上字迹留八行，倩亟拓之墨汁香。义泉大字书端庄，如蔡君谟笔老苍。

馀惜残损惟偏旁，年代莫辨空思量。题名仅识为高阳，当时凿此因荐亡。

报妻胡氏七二娘，此意无愧良人良。历今不知凡几霜，食者甘之犹琼浆。

吴中古井石放光，载顾氏志流芬芳。老夫之称识不忘，是井功德堪颉颃。

姓氏未泐待表扬，幸逢椽笔志海昌。与钟并拓璧合双，一金一石真相当。

鸿词况诵长短章，塔铭显不殊药王。续貂我亦搜枯肠，寒泉酌胜亭沧浪。
【中吕】普天乐_春日多雨无
王仲元（元代）

春日多雨
无一日惠风和，常四野彤云布，那里肯妆金点翠，只待要迸玉筛珠。这其间湖景阴，恰便似江天暮，冷清清孤山路，六桥迷雪压模糊。瞥见游春杜甫，只疑是寻梅浩然，莫不是相访林逋。
赠美人
柳眉新，桃腮嫩，酥凝琼腻，花艳芳温。歌声消天下愁，舞袖散人间闷。举止温柔娇风韵，司空见也索销魂。兰姿蕙魄，瑶花玉蕊，误染风尘。
旅况
树杈丫，藤缠挂，冲烟塞雁，接翅昏鸦。展江乡水墨图，列湖口潇湘画。过浦穿溪沿江汊，问孤航夜泊谁家。无聊倦客，伤心逆旅，恨满天涯。
离情
淹蓝桥，烧祆庙，镜鸾肠断，瑟凤魂销。玉容残倦艳妆，云髻乱慵梳掠。闷倚危阑闲凝眺，对斜阳分外无聊。秦川路远，阳台雨歇，楚岫云高。
离恨
拥鸳衾，歌珊枕，扫窗风竹，捣月寒砧，思量心别恨填，欢喜梦离愁禁。主意抛迟亏人甚，薄情郎何处留心。君怀幸短，盟山路险，誓海波深。
相思
泪盈波，眉愁锁，消香减腻，病鬼愁魔。炉烟飘怨气浮，襟抽湿啼痕污。无限凄凉来著抹，瘦身躯怎生存活。相思未脱，他愁为我，我病因他。
离情
远山攒．乌云乱，分钗破鉴，单枕孤鸾。芳心被闷织罗，病躯教愁羁绊。惹肚牵肠相穿贯，上心来痛似锥剜。归期限满，难凭后约，孤负前欢。
题情
柳青严，冤家椠，情传眼角，恨寄眉尖。拖逗入烦恼乡，积攒下相思欠。交下情疏恩恩情俭，欲阑珊却又拘钤。常寻我喜，稀行你怪，频去娘嫌。戒多婪，绝余滥，携云自欢，握雨独惭。莺花寨我纳降，是非海谁著淹。多少惺惺遭坑陷，咱图甚染绿挪蓝？樽前扮蠢，花间塑坌，席上妆憨。
妓家
海棠枝，蔷薇刺，约回舞燕，抓住游丝。有赢钞烟月牌，无赔钞莺花市，买雨赊云无签次，干遇仙枉废神思。如无钞使，休凭浪子，强做勤儿。
间阻
痛伤嗟，遭磨灭，凋筝弦断，拢鬓簪折。难攀如镜里花，易见似波中月。变尽欢娱成吴越，眼睁睁咫尺离别。啼残杜宇，辞巢燕子，惊梦蝴蝶。
山居杂颂七首 其三
饶节（宋代）

禅堂茶退卷残经，竹杖芒鞋信脚行。山尽路回人迹绝，竹鸡时作两三声。
山中初度，用子木韵 其二
张煌言（明代）

赋罢初衣往复还，伊人宛在翠微间。幸无白璧枌榆价，可有丹微桐柏山？

种似麒麟徒掩泪，舞同鸲鹆且开颜。尊前草论浮云态，回首风烟满汉关。
寄臧静学
庄昶（明代）

老分偷閒活水边，东风忽泛过江船。主人高兴杯倾海，风汉狂歌月满天。

横玉不留行客债，金沙长记茗瓯泉。虚名潦倒湖州路，愧尽云卿卖屦年。
送化主 其二
释慧空（宋代）

吉山真心成抑逼，僧至参禅令乞食。误他多少禅家流，入不得处争著力。
舟次严子陵濑 其四
黄裳（宋代）

风节无人能用舍，尘凡何处问行藏。虹蜺已卷胸中气，只作天文一点光。
观峄山牧牛歌
王尔鉴（清代）

牧儿驱牛晓满峄，群牛乱石横山脊。起者伏者石如牛，卧者立者牛如石。

忽然扣角一长歌，南山白石纷坡陀。腰间插斧口吹笛，头戴笠子肩披蓑。

醉眠芳草松风下，饮犊归来月在野。借问世上悠悠儿，谁似山中牧牛者？
王正之提刑见和末利小诗甚工今日末利渐过木犀正开复用韵奉呈二绝 其二
范成大（宋代）

末利吟馀又木犀，碧瑶叶底露金支。从今日日须搜句，莫遣砚池生网丝。
诗一首
徐庾（宋代）

程旼当年一匹夫，不操三尺正群愚。
片言能使争心息，万里江山姓与俱。
五月十七日谒伏波庙四首
赵蕃（宋代）

仰视飞鸢始欲愁，要之乐死胜怀忧。
功名慷慨吾无志，所愿平生马少游。
和赵晋臣送糟蟹
辛弃疾（宋代）

人间缓急正须才，郭索能令酒禁开。
一水一山十五日，从来能事不相催。
杭正月十三夜
方回（元代）

歌鼓犹闻治世音，逃喧爱寂自沈吟。
九衢翠铀春□□，一室青灯夜独深。
岂不冻云开霁月，其如老眼异童心。
□□变幻凉州梦，便觉繁华胜似今。
点苍山
吴铭道（清代）

点苍苍峰十九点，截破青天透天表。雄踞称尊九州外，眼底犹窥西海小。

空中仙人作玉戏，水官骑龙银色皎。岂无云篆守蛟螭，望绝琼楼架缥缈。

意态谲诡无一同，万幅丹青写奇巧。上有天河向下垂，常见云中腾怒爪。

脚插叶榆数百里，鳞甲如生夸珥抱。点苍之神梦谓我，子来看山何草草。

兹山几阅世变更，独据西南辖蛮獠。汉家中郎漫持檄，破碎滇云窃文藻。

遂令名字露中朝，金马碧鸡来祀祷。蜀中丞相亦多事，要市天威奋天讨。

南人自此不用战，荒彝那复知天宝。鲜于李宓妄用兵，二十万人如电扫。

尚说丰碑纪郑回，岂有残诗寻贾岛。从兹僰道生荆棘，玉斧画疆别城堡。

蒙段居然递自尊，六诏烟霾难记考。往往人来吊踪迹，山自青苍人易老。

只余古雪照天边，冷魄何堪争窈窕。谁从五岳问真形，坐使遐荒狎猿鸟。

我方呓语笑山灵，世事无端分白皂。中原战场百千万，蓬蒿满地迷昏晓。

磈礌人间浇不尽，云梦胸中吞未了。何如醉卧醒酒后，懵腾不用滋纷扰。
顺宗至德大圣皇帝挽歌词三首 其一
武元衡（唐代）

桥山同轨会，轩后葬衣冠。东海风波变，西陵松柏攒。

鼎湖仙已去，金掌露宁乾。万木泉扃月，空怜凫雁寒。
独步游沧浪亭
苏舜钦（宋代）

花枝低敧草色齐，不可骑入步是宜。时时携酒祗独往，醉倒唯有春风知。
历阳倅蒙庵郑公卒於位记岁在丁丑与仆有交承
王之道（宋代）

东晋陶元亮，西京董仲舒。
高风敦薄俗，妙论见遗书。
水石伤新窆，松篁惨旧庐。
楞伽今在否，此道发明初。
别武夷途中偶成寄观妙法师
李纲（宋代）

道妙观来物物通，武夷仙境幸相逢。溪流玉雪三三曲，山锁云霞六六峰。

去路归鞍方眷恋，淡烟疏雨正蒙茸。羡师日在神仙窟，回首岩峦紫翠重。
追和李白秋浦歌十七首 其十三
郭祥正（宋代）

秋浦胜姑熟，白鹇无数飞。谪仙如得句，须换一双归。
山居杂咏为顾玄言赋十八首 其十七 涧影矶
欧大任（明代）

石上芙蓉栈，双塔挂寒影。中有百维摩，悠然发深省。
伏羲洞
刘边（宋代）

一水之玄去复归，众峰向背俨相持。
天荒地老无从问，鬼刻神劖未解奇。
丹嶂漫留仙幻迹，白云仍似太初时。
欲穷画底羲皇意，一束灵蓍万古知。
句
李绅（唐代）

君咏风月夕，余当童稚年。闲窗读书罢，偷咏左司篇。

（韦应物读滁州刺史，有《登北楼》诗。绅后读刺史继和，

存句止此，见《方舆胜览》）
罗汉脚
许廷崙（清代）

罗汉脚，不为商贾不耕作，小者游惰大饮博。游手好閒勿事事，酗酒搏击群狺狺。

果尔擒至即扑死，一时风俗为之驯。作法于严弊难止，作法于宽复何恃。

藉以负戈祋，驱以就耒耜，不然百人坐食一人耕，鸠化为鹰橘为枳。

刑法重，恩德深。金刚目，菩萨心。
霜 其二
吴渊（宋代）

东皇为代是南薰，酝酿成花迥出尘。尽洗娇红春态度，独呈雅素雪精神。

牵衣弱蔓如留客，入枕清香更恼人。月下星前曾醉插，肯容烦暑到冠巾。
寄林次中
孔武仲（宋代）

晓踏朱仙月，还思昨日诗。
尚携漫刺谒，不爽故人期。
宫阙觚棱失，山河向背移。
悠悠芳草路，恰似别家时。
题城南书院三十四咏
张栻（宋代）

凌晨骑马路新凉，来挹湖边风露香。
妙意此时谁共领，波间鸥鹭静相忘。
黥
周紫芝（宋代）

山西骁将真黥奴，两斛笑弯金仆姑。偶然浮云变苍狗，身骑高马称金吾。

胡兵仓黄忽南渡，地黑天昏两龙去。贼臣僭伪谁适从，将军一呵百官惧。

仗剑前驱趣翠华，路人辟易空回顾。至今愿返河阳狩，荆棘艰难窘天步。

未悬北阙新头颅，犹带安西旧都护。前年纵兵肥水头，横尸千里行人愁。

帐前骑士勇如虎，帐下娇娥双脸羞。藁街流血天忽怒，小儿跳梁健儿舞。

寄语卢龙与范阳，中书相公今尚父，慎勿更如奴跋扈。
酬张司马赠墨
李白（唐代）

上党碧松烟，夷陵丹砂末。兰麝凝珍墨，精光乃堪掇。

黄头奴子双鸦鬟，锦囊养之怀袖间。今日赠予兰亭去，

兴来洒笔会稽山。
赠仁上人
张侃（宋代）

尘事纷如扫，僧窗对竹开。欲酬清静债，一岁五番来。
山中杂诗
吴均（南北朝）

山际见来烟，竹中窥落日。
鸟向檐上飞，云从窗里出。
寄宗彦侄
韩维（宋代）

清寒霁愈剧，幽居夜正间。
环炉尽兄弟，无为愁苦颜。
游心物象尽，放论文字间。
念汝不与此，慨然以长叹。
唯昨郭西门，尔车去班班。
是月秋始仲，霜叶原上丹。
相别曾未几，朔雪满河关。
乃叔疏野性，雅慕诗考槃。
近买灵沟地，郊居渐当安。
薄宦奚足为，真隐庶可攀。
斯言倘汝志，投绂相与还。
戏作次药名十首 其六
胡俨（明代）

蚯蚓结来成百合，海羊斗处即蜗牛。莫认夏枯为益母，须知萱草解忘忧。
喻伯经推官约施翔甫父子载酒涧上 其二
韩淲（宋代）

岁晚寻梅又一年，南山岩下涧溪边。雪残古路初何似，诗到前村更隐然。

邂逅襟期元拔俗，从容宦达自登仙。奉亲携幼人之乐，赢得朋来棹酒船。
无际
释师范（宋代）

儱侗复儱侗，平夷更平夷。
伸手不见掌，赵州东院西。
十月二十三日赵守侵早泛舟游西山有诗即席和此
郑刚中（宋代）

开船侵晓雾，转棹顺江流。寺径盘龙腹，州旗映马头。

水边香草细，云际小桥幽。写物钦清绝，赓篇愧缪悠。
后一日再和
程颢（宋代）

常劝嬉游须及辰，莫辞巾屦染埃尘。秪应风雨梅台上，已减前时一半春。
黄山上先家旧葬处
陆文圭（元代）

一孟麦饭一肮肩，寒食风花沪眼边。
倘得黄泉相见母，腾如白日上升天。
万家置去成何用，双鹤飞来亦偶然。
事死如生莫言孝，岁曾庐墓过三年。
虞美人
葛长庚（宋代）

苹花零乱秋亭暮。篱落江村路。棹歌摇曳钓船归。搅碎清风千棹、碧琉璃。

山衔初月明疏柳。平野垂星斗。莫辞沈醉伴孤吟。他日江南江北、两关心。
秋日偶成
潘晓（清代）

秋色清无际，山中引兴深。绿苔侵古径，红叶落疏林。

有造得幽境，忘机生道心。天游还共适，野老暇追寻。
信步
罗与之（宋代）

信步独幽寻，春山野雾深。
鸟啼如唤仆，泉响似鸣琴。
日暖草争秀，风狂花不禁。
却嫌荒僻地，无酒与春斟。
丹霞十二咏 其四 虹桥环翠
成鹫（清代）

何事天台访石梁，断虹斜日两苍苍。乱峰过雨青如染，疏柳经苍翠不黄。

浅碧有时成藓阵，绿沈何处觅茶鎗。名山久住忘衰老，惟爱桥头笋蕨长。
寄潭州刘郎中师道
张咏（宋代）

宦途声称旧便蕃，朝列皆推比并难。受任已过唐刺史，结衔犹是汉郎官。

遥知万井嗟何暮，酷爱诸峰病亦看。老大情怀更多感，相思重叠倚危栏。
御街行
蔡伸（宋代）

东君不锁寻芳路。曾是莺花主。有情风月可怜宵，犹记绿窗朱户。十年空想，春风面杳，无计凭鳞羽。

凄凉怀抱今如许。天与重相遇。不应还向楚峰前，朝暮为云为雨。算来各把，平生分付，也不是、恶著处。
芦苇江八咏·芦山樵唱
罗仲舒（宋代）

秋山草木落，樵夫日相寻。
幽歌出容谷，金石有馀音。
试秋衣有感
周密（宋代）

鬓霜吹不去，三见雁南飞。落叶已如此，倦游犹未归。

愁生慈母线，尘化主家衣。耕钓真良策，初心不可违。
赠李荣道士
卢照邻（唐代）

锦节衔天使，琼仙驾羽君。投金翠山曲，奠璧清江濆。

圆洞开丹鼎，方坛聚绛云。宝贶幽难识，空歌迥易分。

风摇十洲影，日乱九江文。敷诚归上帝，应诏在明君。

独有南冠客，耿耿泣离群。遥看八会所，真气晓氤氲。
蠢尔海氓一首赠中丞平寇也中丞孰谓谓夏公邦谟也
皇甫汸（明代）

蠢尔海氓，凭险构患。聚徒实繁，飙起滋蔓。法网凝脂，因缘反汗。

伊谁之愆，阶之为乱。乱既不逞，岁亦荐饥。脱耒为挺，裂裳为旗。

焚庐揭箧，沉艎夺输。盘污窟据，𣺰𣶞魁栖。鲸氛方煽，羽檄来闻。

皇赫斯怒，乃命中丞。秉钺之帅，执宪之邻。司疆之彦，捍圉之英。

宠灵是藉，嘉谋佥同。显允元老，时维夏公。建牙贾勇，开府临戎。

在帷运算，对俎折冲。肃肃中丞，申命有赫。革政以仁，授师以律。

厥角先崩，回面内逸。一鼓作气，曾不终日。于廓青海，丹舰宵济。

止必鸣桴，动必举旝。天吴效顺，云祲敛翳。渠丑斯获，胁从罔治。

佳兵载戢，爰居载宁。商无弛市，农无辍耕。旋凯奏肤，于周之京。

皇心既怿，庆赏攸行。桓桓中丞，致天之届。德威溥将，神风潜骇。

共帝波臣，易我鳞介。化衍遐圻，声流海外。皇眷东顾，视民如伤。

中丞法令，皎如秋霜。治丝去棼，更弦解张。若降时雨，若熙春阳。

钳徒殊刘，甲士振旅。燕乐承休，式歌且舞。稽首万年，受天之祜。

小子作颂，嗣美吉甫。
高阳台
王观（宋代）

红入桃腮，青回柳眼，韶华已破三分。人不归来，空教草怨王孙。平明几点催花雨，梦半阑、欹枕初闻。问东君，因甚将春，老了闲人。

东郊十里香尘满，旋安排玉勒，整顿雕轮。趁取芳时，共寻岛上红云。朱衣引马黄金带，算到头、总是虚名。莫闲愁，一半悲秋，一半伤春。
笋蕨
吕南公（宋代）

笋蕨吾山味，风埃旅馆心。杯盘感时节，魂梦解参寻。

烂漫销青紫，横斜破玉金。平生疏淡意，饱足望家林。
正现上人游庐山
释崇岳（宋代）

透过重关得自由，相期佛祖雪冤雠。
西湖风景无留恋，南岳庐山拄杖头。
送祥光还白门四首 其一
胡应麟（明代）

为爱三山色，金焦问法幢。一酌中泠水，浮杯夜渡江。
贵阳雅颂二十四首同翠渠作 其二十四 都台叠瑞
祁顺（明代）

和气能致祥，人心妙通物。中丞脩厥德，瑞产重叠出。

神瓜与落酥，一蒂二三实。枯松再发荣，嘉谷自坚栗。

边城有颂歌，并入诗人笔。
次韵王彦声题梅氏草堂
李弥逊（宋代）

丘壑胸中自广居，数椽茅屋小蜗庐。
门罗莫谩惊乌鹊，户外曾来长者车。
除夕即事用东坡集中馈岁别岁守岁韵 其二
赵春熙（清代）

为惜年光去，宁嫌滴漏迟。往昔徒把玩，今兹难复追。

与我共黾勉，人已杳天涯。寄怀空梦想，何似耐贫时。

两鬓发既短，九回肠讵肥。睹此眼前聚，转生忆昔悲。

壮且不足恃，老亦安得辞。所嗟士有志，乃遂年华衰。
题章元益爱菊亭卷
李东阳（明代）

种花不种菊，物玩志不持。学诗不学陶，虽工亦奚为。

隐者丘壑情，幽芳冰雪姿。陶翁昔爱菊，此兴固其宜。

章君本宦达，敛迹东江湄。林居绝众卉，爱此黄葳蕤。

居与花为邻，行以画自随。飘摇比风外，啸咏南山诗。

南山何崔嵬，下有荆棘枝。棘多损我花，路远劳我思。

何当薙荒秽，永兴尘埃辞。兹愿必终遂，坐待秋风时。
姜池源庙二首
邓肃（宋代）

博带峩冠新庙像，长衫紫领乐耕民。
雨暘从此如常德，愿作常山荐号人。
风入松 壁间画松
沈禧（元代）

白云堆里奋苍虬。横亘洞庭秋。掀髯舞爪何狞恶，峥嵘势、抉石掀流。

飞入君家栏槛，满堂风雨飕飕。

须叟烟雾漠然收。幻出老松揪。谁濡墨汁传神妙，森森露、铁戟戈矛。

对此翠涛银浪，也胜瑶岛沧洲。
减字木兰花（咏梅）
胡平仲（宋代）

天然标格。不问青枝和绿叶。仿佛吴姬。酒晕无端上玉肌。

怕愁贪睡。谁会伤春无限意。乞与徐熙。画出横斜竹外枝。
中秋夜
李峤（唐代）

圆魄上寒空，皆言四海同。
安知千里外，不有雨兼风？
挽恭靖司法兄九首
刘宰（宋代）

双剑齐飞下九渊，更惊白壁堕黄泉。
世间何用知非福，独立斜阳意茫然。
奉酬崔璐进士见寄次韵
皮日休（唐代）

伊余幼且贱，所禀自以殊。弱岁谬知道，有心匡皇符。

意超海上鹰，运跼辕下驹。纵性作古文，所为皆自如。

但恐才格劣，敢夸词彩敷。句句考事实，篇篇穷玄虚。

谁能变羊质，竞不获骊珠。粤有造化手，曾开天地炉。

文章邺下秀，气貌淹中儒。展我此志业，期君持中枢。

苍生眼穿望，勿作磻谿谟。
小孤山夜半远眺寄双溪兄
顾斗光（清代）

少睡宜眠晚，停舟眺夜阑。鸡鸣彭泽县，月照小孤山。

浩渺云林外，飘摇风水间。遥知冰署内，坐话客途艰。
题终南麻先生寂禅师石室
刘得仁（唐代）

因居石室贫，五十二回春。拥褐冥心客，穷经暮齿人。

翠沉空水定，雨绝片云新。危细秋峰径，相随到顶频。
灞岸
李商隐（唐代）

山东今岁点行频，几处冤魂哭虏尘。
灞水桥边倚华表，平时二月有东巡。
魏漕彦成昔宰弋阳政绩上闻召对改秩予适当词
胡寅（宋代）

名酒烦将一斛来，瘴余衰病不胜杯。
醉中独爱舂容奏，恰似春潮卷海回。
题云间尉厅吏隐
李洪（宋代）

东南一尉笑卑栖，小试崑邱并海涯。
千里僧包海雁荡，九霄鹏翼跃天池。
南昌隐吏真相称，西蜀参谋更好诗。
官舍从来同传舍，清规留与后人师。
菩萨蛮
史介翁（宋代）

柳丝轻飏黄金楼。织成一片纱窗雨。斗合做春愁。因慵熏玉篝。

暮寒罗袖薄。社雨催花落。先自为诗忙。蔷薇一阵香。
八月来大浊暑小屋真甑斧士人谓自是以往虽穷
郑刚中（宋代）

万物由造化，谁通天地心。
柴门闭浊暑，汗雨如滂淫。
便谓岭外热，四序常相寻。
露气润清晓，方知秋意深。
偈颂一百二十三首
释崇岳（宋代）

借手行拳，惊群动众。
龙门上客，未举先知。
若不然者，灵隐失利。
菩萨蛮 载咏落花
高佩华（清代）

枝头忽讶容颜改。一年一度花开谢。何苦怨东风。繁华如此终。

几番梅雨足。子满浓阴绿。万物何生成。须知天地心。
送杨敬之倅湖南
李涉（唐代）

久嗟尘匣掩青萍，见说除书试一听。

闻君却作长沙傅，便逐秋风过洞庭。
寄元龄弟五首
裘万顷（宋代）

余生端合老吾庐，心地全然与世疎。
安得数椽西岭下，自行溪水灌园蔬。
秋雪联句
袁裒（元代）

金神缩兑泽，水妃表玄英。西郊散冰粟，北户垂珠栟。

三登发重瑞，六茎凌孤清。白藏缟衣舞，颢气霓裳呈。

楚客迷望眼，羌戎候军声。桂粉灵杵飞，谷精露囊盛。

降霜邹子愤，停日阳侯争。澄霄鹤失顶，空江鹭摇睛。

菊贞返素朴，木落超空明。铿锵商籁谐，大小蓝璞成。

荞花剩垄亩，梅蕊光檐楹。初疑蚊蚋集，渐觉鹅鹳迎。

汉盘结夜瀣，韩堂灭宵檠。阳和趋报社，严凝俨书正。

掩袂青女辟，沾巾素灵惊。击鹰眩莽苍，树羽登峥嵘。

长杨散旃屋，五纛增门闳。絮团柳残叶，盐裹荷留茎。

铅飘孀娥匣，旄落少昊旌。井梧炫银床，庭樱转珠缨。

万入西帝游，六变坤母宁。初惊遽然至，忽讶乃尔轻。

单衣亟捣素，黄裳倏飘琼。陶姬却帐暖，唐皇咽箫横。

昊天有正命，杀气何横行。沈沈宸居肃，两两台阶平。

朔吹偶先集，泽雷久藏鸣。硕果理固在，飞葭澹无营。
用仙宫铺壁上诸人韵作
晁说之（宋代）

香雾漫空玉作尘，五龙双凤细扶轮。
君王不得须臾语，只有轮台哀痛身。
吊刘龙洲墓
卢熊（明代）

征衣破帽老骑驴，籍甚才名总不如。
发愤每陈平虏策，匡君曾不过宫书。
苔封断碣秋烟外，草暗荒祠劫火余。
欲奠椒浆歌楚些，西风落日更踌蹰。
次韵赵庸斋见寄
高斯得（宋代）

人在南山第几重，采薇端可继高迹。
褰衣辟世锄三径，闭户求仁印五峰。
周室如何废常隶，楚我犹听集夫容。
大书元佑党魁传，今代岂无人姓龚。
【南吕】一枝花_买笑银筝暗
曾瑞（元代）

买笑
银筝暗麝尘，锦瑟空檀架。青鸾临宝镜，丹凤隔因霞。同是天涯，休辜负春无价。可憎他谁不夸，明出着月夜花朝，空寂寞鸳帏绣榻。
【梁州】无人暖罗衾易冷，渍啼痕珊枕偏多，梦回酒醒添潇洒。昏惨惨孤灯罗幌，淡濛濛斜月窗纱。却想美甘甘尤云殢雨，喜孜孜倒凤颠鸾，便是铁石人也感叹嗟呀。休道是俏心肠所事儿通达，邮别人有破绽着冷句儿填扎，见别人生科泛着笑话儿逼匝。见别人乾厮研着假意儿承塌。放奸，放耍，我则待尽田园都准做千金价，一见了漾不下。据旖旎风流俊雅，所为更有谁如他。
【三煞】凭温柔举止特如法，论恩爱疏薄支有差。你则待这回云雨匿巫峡，一任教眉淡了春山，也不要张京兆轻盈巧画。陡恁地变了卦，阳台路新来下了面闸，要恋那谈笑生涯。
【二】能清歌妙舞捱时霎，会受诨承科度岁华，就着这其间觑看你的甚参杂。拣一个可意的冤家，酩子里由伊驱驾。更有行志不谎诈。肯的你舒心儿便许俺，我古自未敢道真假。
【尾】怕你肯不肯回与我句真实话，可休是不是空教人指点咱。细寻思再想咱，好前程不要耍。由你彻骨的娘透了的滑，你那疑惑心则有半米儿争差，可敢错系了绿杨门外马。
和人游西岩
朱熹（宋代）

平生壮志浩无穷，老寄寒泉乱石中。闲去披襟弄清泚，静来合眼听玲珑。

不知涧寺晴时雨，何似溪亭落处风。吟罢君诗自潇洒，此心端不限西东。
墨痴唱和集题词
杨翰元（清代）

坐老蓬门久，飞来一卷诗。骚坛工泼墨，吏隐不嫌痴。

别恨江淹赋，牢愁杜甫词。回环欣雒诵，珍重比瑰奇。
别王山人
刘得仁（唐代）

旨甘虽自足，未是禄荣亲。尚逐趋时伴，多离有道人。

山居衣以草，生寄药随身。不食长无疾，年知出十旬。
禅人并化主写真求赞
释正觉（宋代）

须发老白，眉目穷愁。
六窗寒照雪，一点冷摩秋。
乾处著脚，闹里刺头。
枢静机活兮，全放全收。
观棋
强至（宋代）

斗智不斗力，一枰思解围。防人甚勍敌，平地有危机。

蜗角争先后，狼心竞是非。傍观缩手者，往往见精微。
句 其一
林大声（宋代）

南徐江山天下雄，沿江一水如蟠龙。
高邮旅泊书怀寄淮东提举蔡成甫观兼呈郑使君弇三首 其二
程俱（宋代）

命矣周南滞，时哉冀北空。居无刮目视，动有转喉穷。

泛宅如蛮蜑，淫书伴蠹虫。飘蓬故人念，赖有绣衣公。
兵革后初出邑郭
方一夔（宋代）

无数青山对坐衙，读书林下静无哗。如今风景那须说，坊郭无民吏数家。
度秦峪岭至商州与王刺史
方正瑗（清代）

梯云数千级，忽登秦峪顶。群壑马蹄下，商颜尚延劲。

风过虎气马，山荒草木警。民脂竭土祠，落日丹青冷。

射矢黄沙冈，鸣钲药子岭。百里多陶烟，十人九垂瘿。

下鞍问疾苦，农樵意自聘。刺史政不苛，安居乐乡井。

夜黑月未上，灯火散林影。
秋来八首 其一 秋云
弘历（清代）

纪瑞无烦太史书，欧阳赋里偶遗诸。乍殊峰写多奇状，已让河遗清浅如。

障日幻为晴与晦，随风閒任卷还舒。萧萧几点飞凉雨，应有人称为洗车。
千秋岁 为吴尔世母节寿
陈世祥（清代）

笑捧霞觞，代君陈祝。万岁冰桃今岁熟。四海交游歌寿母，三春风物先华屋。

伫期颐，褒节孝，君家独。

三十七年贞志笃。三十七年庭训足。兼父兼师心更曲。

当初茹苦唯熊胆，而今色养真仁粟。湛夫人，百世后，留芳躅。
送人宰邑
裴说（唐代）

官小任还重，命官难偶然。皇恩轻一邑，赤子病三年。

瘦马稀餐粟，羸童不识钱。如君清苦节，到处有人传。
明月篇赠张文潜
黄庭坚（宋代）

天地具美兮生此明月，升白虹兮贯朝日。
工师告余曰斯不可以为佩，弃捐椟中兮三岁不会。
霜露下兮百草休，抱此耿耿兮与日星游。
山中人兮招招，耕而食兮无恤。
榛艾蓁蓁前吾牛兮，疻不可更扶。
浅耕兮病岁，深耕兮石婴耜。
登山兮临川，雉得意兮鱼乐。
小风兮吹波，从其友兮尾尾。
日下兮川逝，射雉兮丧余一矢。
佳人兮洁齐，怅何所兮行媒。
南山有葛兮葛有本，我羞餔兮以君之鉏来。
岁在辛酉改元嘉泰庚伏之末拉亲友姚述之鲜长
苏植（宋代）

水边林下逢衲子，我亦来追六月凉。
传得黄州新句法，茗搜文字响枯肠。
琐窗寒 闺情
陈素安（清代）

砌竹摇波，瓶花弄影，月痕微度。新寒太甚，怕启绿窗朱户。

听檐梢、风耶雨耶，搅来落叶纷无数。和碧梧墙外，琼箫一曲，断云归去。

无绪。伤孤处。见绛蜡烧残，泪珠似许。脂痕拭尽，莫到心灰无主。

背银缸、愁整凤衾，者宵怎觅前梦处。唤侍儿、且放罗帏，数更筹五。
少年心·心里人人
黄庭坚（宋代）

心里人人，暂不见、霎时难过。天生你要憔悴我。把心头从前鬼，著手摩挲。抖擞了、百病销磨。见说那厮脾鳖热。大不成我便与拆破。待来时、鬲上与厮噷则个。温存著、且教推磨。
亭成
晃冲之（宋代）

故里佗年隐，新亭此日成。
江山俱有助，草木尽知名。
圃菊黄浮酒，汀莼紫泛羹。
松风如与便，愿许从诸生。
火云
史弥宁（宋代）

酷甚骄阳似杜周，火云焰焰雨悠悠。
平畴龟兆何曾润，蒸得田夫汗转流。
结客
滕元发（宋代）

结客结英豪，休同儿女曹。
黄金装箭镞，猛兽画旗旄。
北阁芒星落，中原王气高。
终令贺兰贼，不著赭黄袍。
送永兴通判薛虞部
梅尧臣（宋代）

灰宫盗玉秦楼空，南山不老天无穷。
藓碑剥烂少文字，雨耕拾宝牛蹄中。
其旁筑城聚貔虎，黄土岌嶪如削铜。
西州吏人气吐虹，摧鳞敛角听相公。
少年别乘勤尔躬，幙府甚盛琼瑶丛。
谑柳
李商隐（唐代）

已带黄金缕，仍飞白玉花。长时须拂马，密处少藏鸦。

眉细从他敛，腰轻莫自斜。玳梁谁道好，偏拟映卢家。
题顾眉生画兰册
彭孙遹（清代）

无复当年弄墨辰，断纨影里认前尘。青溪画阁秋如水，写出芳兰竟体人。
观三皇吟
邵雍（宋代）

许大乾坤自我宣，乾坤之外复何言。
初分大道非常道，才有先何未后何。
作法极微难看蹟，收功最久不知年。
若教世上论勋业，料得更无人在前。
答迮隐愚
陆志坚（清代）

我合称狂士，君犹见古风。文章蔬笋外，肝胆笑谈中。

放眼乾坤大，潜身耕读同。休辜杏花约，春雨一镫红。
和杨应宁宪副咏雪诗荅翟少参
朱诚泳（明代）

调得新声好自弹，雪车冰柱逼人寒。薇垣有客能相和，一曲空传下里难。
庄器之作招隐阁项平父诸人赋诗予亦继作
陆游（宋代）

诸公共赋反招隐，细字斜行肯见传。
语到淮南小山作，人如江左永和年。
一窗萝月禁春瘦，万壑松风撼昼眠。
我亦尚嫌林谷浅，因君更拟斸云烟。
后天易吟三十首 其十三
方回（元代）

阳生在十月，亥谓之天门。战乎乾者物，乾实战于坤。
春雨
张耒（宋代）

南山多夕阴，夜雨复达旦。
潇潇晚未已，零落云物乱。
阴沉昼生寒，闭户守余炭。
官庭草木合，山吏午已散。
悠悠对朝景，念此春已半。
昨日樱桃花，纷纷落如霰。
天时不可驻，今古一嗟叹。
唯应痛行乐，此计乃最善。
簪绅束我体，局促困游宦。
何当有茅屋，放意行所愿。
春草宫怀古
刘长卿（唐代）

君王不可见，芳草旧宫春。
犹带罗裙色，青青向楚人。
采菊亭
张栻（宋代）

陶公千载人，高标跨余子。
岂无济时念，敛荫独知止。
归来卧衡门，无愠复何喜。
九日天气佳，东篱撷芳蕊。
举头见南山，佳处政在此。
地偏心则远，意得道岂否。
张侯谢银鱼，筑室娱燕几。
小亭才寻文，景物自新美。
颇闻双瞳清，亦复强步履。
不妨数登临，倚杖看云起。
高咏悠然篇，冰鸿送千里。
桂枝香 银鱼
厉鹗（清代）

平桥永昼。惯柔浪寸鳞，来问春后。长是船横鸭嘴，派流莺脰。

高人不见元真子，但烟波、到今依旧。苇汀花岸，千丝作网，笑伊还漏。

更比似、针锋细瘦。好分付吴娘，柂楼烹就。翠釜芹芽菽乳，入瓯芳溜。

鸥乡占取閒滋味，任年年、阻风中酒。几分纤软，堪人断肠，忆鲈能否。
浦江书院中
郑刚中（宋代）

弱云障阴黑，疏雨弄织细。
寒灯不生花，庭户起愁吹。
虫话已停声，夜半亦何啻。
失手置书卷，抚心目惊悸。
念此十年间，分明随梦寐。
一从双鹤飞，顾影亦顦悴。
病添女子愁，贫丧丈夫志。
远去松楸旁，团聚类儿戏。
千金买卜龟，所用良失计。
孤悲愈绸缪，万感集肠胃。
卷被拂空床，斑斑落清泪。
夏日舟行
胡宿（宋代）

箭激云樯五两轻，波光飞入射桃笙。山眉远映群鸥过，霞绮新桃落照明。

甘醴更无消暑意，文竿徒有羡鱼情。飘飖若得乘羊角，直待银潢上玉清。
山池
胡圭（宋代）

凿山成小池，贮兹一泓绿。
参差散石发，清浅浮碧玉。
光风时动摇，涟漪细相续。
我常绕池行，衣无尘可濯。
送钱虚白鍊师还茅山 其一
袁华（明代）

青山卵色起中天，马领良常紫翠连。双璧己薶秦相篆，五钟犹记地皇年。

黄连乳爇神初下，紫朮膏成骨易仙。安得同骑大鹤去，华阳南便觅真诠。
贼中与严越卿曲江看花
卢纶（唐代）

红枝欲折紫枝殷，隔水连宫不用攀。

会待长风吹落尽，始能开眼向青山。
故县遇风二首
孔武仲（宋代）

积雨成湖客路长，春风掀搅意何狂。
残云吹尽真天力，乞我晴明入帝乡。
南歌子（呈府判删定黄子升）
姚述尧（宋代）

天宇霜风净，雷封露气寒。群贤高宴胜龙山。中有仙翁绿鬓、更朱颜。

北阙心犹壮，老杜九日诗云：“北阙心长恋，西江首独回。”东篱兴未阑。年年身健足清欢。后会不妨重约、醉长安。
仪封道中
孙继皋（明代）

草草出门去，那知成远游。风尘难自料，徒御总含愁。

有梦依乡树，无书报野鸥。归心指河水，日夜向东流。
过王山人旧居
耿湋（唐代）

故宅春山中，来逢夕阳入。汲少井味变，开稀户枢涩。

树朽鸟不栖，阶闲云自湿。先生何处去，惆怅空独立。
上马叹
刘驾（唐代）

羸马行迟迟，顽童去我远。时时一回顾，不觉白日晚。

路傍豪家宅，楼上红妆满。十月庭花开，花前吹玉管。

君当未贵日，岂不常屯蹇。如何见布衣，忽若尘入眼。

布衣岂常贱，世事车轮转。
题蒋伯玉作白玉山创亭于廨舍之后榜曰望云思其亲也因赋十韵
赵蕃（宋代）

蒋侯家荆溪，胸次饱空阔。一官寄楚尾，常病登眺窄。

有酒无地寄，况助诗句活。规模作危亭，更为思亲设。

安车几时来，历览吴与越。俸廪虽云薄，采菽水可啜。

我实通家子，此意敢自别。愿同竹马儿，就彼上寿列。

岂惟一门事，犷俗坐可革。长使是邦人，指亭记所茇。
点绛唇·晓角霜天
汪莘（宋代）

晓角霜天，昼帘却是春天气。

小园行处。双蝶相随至。

恰向梅边，又向桃边睹。

孜孜地。访兰寻蕙。谁会幽人意。
齐天乐五十首 其二
端木埰（清代）

万家香霭腾金阙，余寒酿成春意。爆竹催年，铭椒献岁，又是阳意将至。

流光逝水，怅催老英雄，者般容易。后饮屠苏，有人犹抱少年志。

平生豪气未减，记萧斋读月，长剑孤倚。碧海屠鲸，青天饲鹤，少日心情空记，新来更喜。

幸留得儿时，夜灯书味。为问梅华，可容同调比。
邓国太夫人挽歌
宋之问（唐代）

鸾死铅妆歇，人亡锦字空。悲端若能减，渭水亦应穷。
裴坟
俞桂（宋代）

买船穿僻径，坟古最幽深。
山近风常冷，松蟠昼亦阴。
来时无整骑，骑路有鸣禽。
寄语城居者，何人肯访寻。
虞美人草
许景迂（宋代）

合欢枝叶想腰身，不共长安草木春。
若听楚歌能楚舞，未央空有戚夫人。
送张总卿护饷益昌
魏了翁（宋代）

陈陈之粟夸西都，长旗一摇扫地无。
剥民肌血事军赋，天乎生此桑大夫。
有唐藩方既旅拒，中朝独仰江淮租。
士安虽善操低昂，弘羊百世仍同涂。
要知元和国计簿，不似末世供军图。
人间遗利或尽取，天下大本须持扶。
饷台今得张省主，建置不用新规模。
但云宅家本忠厚，当为怀责宽宿逋。
操觚数草便民奏，不用补疮及宁肤。
只将常赋供调度，泽中有水民其苏。
八十余年久胡虏，有弓未弛仍张舒。
军储粒粒皆汗禾，植根虽固忧其枯。
矧今两虎方血斗，坐使丛鸇为吾敺。
守边但用平平策，主计不须急急符。
苔封木牛卧流马，塞南塞北无单于。
安西相君坐专阃，与公体国心肠敷。
智名勇功不挂眼，男粟女布思其余。
玉皇正用富民相，当见二公对府持钧枢。
代弼夫和
赵鼎臣（宋代）

京山虽百里，何以慰吾人。乞取蒲葵扇，持归作小春。
【越调】小桃红_赠刘牙儿瓠
乔吉（元代）

赠刘牙儿
瓠犀微露玉参差，偏称乌金渍。斜抵春纤记前事，试称思。风流漫惹闲唇齿，含宫泛徵，咬文嚼字，谁敢嗑牙儿？
立春遣兴
土牛泥软润滋滋，香写宜春字。散作芳尘满街市，洒吟髭。老天也管闲公事，春风告示。梅花资次，攒到北边枝。
纸雁儿
汉宫秋信落云笺，行断鸳鸯剪。写不成书寄幽怨，镜台边。补妆羞对双金钿，清愁一点，有谁曾见，和影过远山前。
扇儿
一声谁剪楚江云，秋色轻罗衬。休写班姬六宫恨，泪成痕。半枝汗湿香生晕，蒲葵策勋，桃花风韵，凉渗小乌巾。
赠郭莲儿
锦幢罗盖水晶宫，一曲菱歌动。太液云香露华莹，醉芙蓉。鸳鸯不识凌波梦，秋房怨空，藕丝情重，粉瘦怯西风。
花蓝髻
小鬟新样斗奇绝，学绾同心结。翠织香穿逞娇劣，巧堆叠。锦筐露湿琼梳月，盛春倦也，和云低遏；忙煞梦中蝶。
效联珠格
落花飞絮隔朱帘，帘静重门掩。掩镜羞看脸儿渐女，渐女眉尖。眉尖指屈将归期念，念他抛闪。闪咱少欠，欠你病厌厌。
赠朱阿矫
郁金香染海棠丝，云腻宫鸦翅。翠靥眉儿画心字，喜孜孜。司空休作称常事，樽前但得，身边伏侍，谁敢想那些儿。
闺思
日高犹自睡沉沉，梦绕鸳鸯枕。不成闲愁厮拘禁，恋香衾。东风落尽西园锦，知他为甚，情怀陡恁，懒却惜花心。
春闺怨
玉楼风飐杏花衫，娇怯春寒赚。酒病十朝九朝嵌，瘦岩岩。愁浓难补眉儿淡，香消翠减，雨昏烟暗，芳草遍江南。
中秋怀约
桂花风雨较凉些，愁字儿难藏厌。一片秋声战梧叶，苦离别。幸然不见团圆月，多应那人，相思今夜，明日敢来也。
楚仪来因戏赠之
碧梧月冷凤凰枝，空守风流志。楚雨湘云总心事，许多时。口儿里不道个胡伦字。殷勤谢伊，虽无传示，来探了两遭儿。
别楚仪
一樽别酒断肠词，难说心间事。行李匆匆怎酬志？自称思，从今别却文章士。至如小子，十分不是，好处也想些儿。
绍兴于侯索赋
昼长无事簿书闲，未午衙先散。一郡居民二十万。报平安，秋粮夏税咄嗟儿办。执花纹象简，凭琴堂书案，日日看青山。
孙氏壁间画竹
月分云影过邻东，半壁秋声动。露粟枝柔怯栖凤，玉玲珑，不堪岁暮关情重。空谷乍寒，美人无梦，翠袖倚西风。
点鞋枝
研台香蘸翠条尖，圈落玄花点，云风吴绫粉生焰。配霜缣，月牙脱出宫莲渐女。虽然草木，不堪憔悴，陪伴玉纤纤。
晓妆
绀云分翠拢香丝，玉线界宫鸦翅。露冷蔷薇晓初试，淡匀脂。金篦腻点兰烟纸，含娇意思。殢人须是，亲手画眉儿。
桂花
一枝丹桂倚西风，扇影天香动。醉里清虚广寒梦，月明中。紫金粟炼朱砂汞，绿衣衬榜，黄麻供奉，不似状元红。
指镯
紫金铢钿巧镯儿，悭称无名指。花信今春几番至？见郎时，窗前携手知心事。行云拘束，暖香消瘦，璁褪玉愁枝。
僧房以太湖石支足
海棠花影月明前，约那人相见，掩雨遮云忒方便。最堪怜，阶前堆垛从踏践。央及杨翦，急差军健，运入丽春园。
题两黄仙人炼丹山顶一绝
苏籀（宋代）

丝毫触石千山泽，喙吻传声万壑雷。
信有苏书标洞府，不应俗驾半途回。
湖州竹枝词 其四
袁华（明代）

沤波春涨腻如油，坐看青山船倒流。桃花欲开杏花落，打鼓吹笛上杭州。
嘉阳官舍奇石甚富散弃无领略者予始取作假山
陆游（宋代）

昔人何人爱岩壑，为山未成储荦确，散落支床压酒槽，大或专车小拳握。
幽人邂逅为绝叹，修绠趣取寒泉濯，峭峰幽窦相吐吞，翠岭丹崖渺联络。
石不能言意可解，问我胡为怜寂寞？人间兴废自有数，昔弃何伤今岂乐。
斯言妙矣予则陋，敢对石友辞罚爵。
为君宽作十日留，在眼便同真著脚。
卦名诗
权德舆（唐代）

节变忽惊春，临风骋望频。支颐倦书幌，步履整山巾。

时鸟渐成曲，杂芳随意新。曙霞连观阙，绮陌丽咸秦。

天地今交泰，云雷背遘屯。中孚谅可乐，书此示家人。
京口访郭义山出示陆丞相遗墨
陆文圭（元代）

宝祐丙辰榜，季世尚词章。功业已衰谢，气概犹堂堂。

壮士死海岛，尤胜死雒阳。遗翰落人间，姓字透纸香。

甲子行一周，复见文运昌。遗黎存一二，往事空茫茫。

寒灯客窗梦，飞堕碙山洋。留眼看中原，且勿悲故乡。
失调名
周邦彦（宋代）

露夜烟梢寒色重，攒星低映小珠帘。
诗
许询（魏晋）

青松凝素髓，秋菊落芳英。
大中丞万公伯修以出塞百咏湟中经略诸牍见贻卒业寄怀十六韵时万公复有塞上之行
胡应麟（明代）

独坐中丞幕，雄飞国士场。双雕白羽箭，万骑绿沉枪。

筹筴金城擅，韬钤玉垒扬。举天依大树，略地到扶桑。

积甲阴山下，投鞭瀚海傍。受降来紫塞，归附半青羌。

属国赓酬丽，中军叙致详。邮筒驰百韵，竿牍报千章。

吐握追公旦，吹嘘接孟尝。词流倾陆谢，赋客聚班张。

玉屑霏盈坐，金钗俨作行。南楼谈未彻，北府宴频张。

筚篥驱前部，琵琶醉后堂。珠帘宵坠月，画戟昼凝霜。

相貌图高阁，勋庸勒太常。煌煌三锡命，铁券下明光。
步日
孔平仲（宋代）

步日问吾影，汝何为此留。天寒岁云暮，地僻海之陬。

涉世心弥壮，逢人语或收。蛟龙得云雨，千丈拔灵湫。
晨起雨霁作
张耒（宋代）

寂寂柯山曲，悠悠放逐臣。
雨晴人踏晓，山静鸟啼春。
最惜庭梅谢，犹欣垄麦新。
但知年岁好，饱饭任乾坤。
中秋夜坐遣兴
文同（宋代）

素纨不摇风满襟，露气中夜寒相侵。
予怀浩然杳莫寄，伴月直到青天心。
采桑子 月夜忆素芝、娄东，次元韵
曹景芝（清代）

凌波立尽花阴月，窗掩文纱。衣捲轻纱。一树梧桐影又斜。

姮娥可解侬心事，汝怕云遮。侬怕愁遮。只恨伊人在水涯。
闻警和顾以新三间三首 其三
林士元（明代）

六月王师晓出征，将军李广旧知名。燕然今去承推毂，天讨由来是应兵。

万里若能褫逆胆，此生真不愧虚行。乘时勒石非难事，急为长杨一请缨。
湘口夜泊，南去零陵十里矣。营水来自营道，
范成大（宋代）

我从清湘发源来，直送湘流入营水。
故人亭前合江处，暮夜樯竿矗沙尾。
却从湘口望湘南，城郭山川恍难纪。
万壑千岩诗不偏，惟有苍苔痕屐齿。
三年瘴雾亦奇绝，浮世登临如此几？
湖南山色夹江来，无复瑶篸插天起。
坡陀狠石蹲清涨，澹荡光风浮白芷。
骚人魂散若为招，伤心极目春千里。
我亦江南转蓬客，白鸟愁烟思故垒。
远游虽好不如归，一声鶗鴃花如洗。
送王仲方添倅海陵
楼钥（宋代）

遂初陈迹遽凄凉，击叹青箱极荐杨。
谈笑於侬情易厚，典刑使我意差强。
重屏旧画论中主，古殿遗文话阿章。
旧事从今向谁得，尺书时许到淮乡。
和赵承之竹隐轩诗
苏过（宋代）

莫将不赀身，玩此有限年。心待三径足，何时赋归田。

陶令甑无粟，阮公不言钱。可怜六尺躯，坐受众目怜。

我正犯此戒，隐忧浩无边。幽怀祇自知，搅佩悲芳荃。

闻君昔种竹，妙意诚超然。欲伴岁寒老，此计将终焉。

郁郁环堵中，清风自招延。林泉有馀乐，簪组未易牵。

早知文章累，不愿铭燕然。一为世所羁，遂与昔志捐。

富贵岂不欲，孤高易隮颠。翻然回吾驾，造物报尔天。

辛苦自缠缚，老蚕迷再眠。邯郸一梦破，怀抱良蹁跹。

寄语山中友，信归在言前。耘治秋水净，扫洒春风妍。

君言诚起余，肺腑不待镌。强颜为升斗，情态等市廛。

投绂亦从此，过君请击鲜。虽微鹿门隐，不愧竹林贤。

放怀绳墨外，俱作平地仙。
耕堂弟妇生日
苏泂（宋代）

了却蚕缫备雪天，耰锄只在屋头边。
青筇绿蚁相扶醉，妇馌夫耕过百年。
壬辰恭和御制闻喜宴诗
吴泳（宋代）

清问谆谆许尽言，以书为辙道为轩。
鉴观万古知成法，条析群疑见大原。
樱苑近颁天上句，燕杯新带雨边恩。
燃藜夜取云章读，照乘骊珠炳若存。
大风
范成大（宋代）

飓母从来海若家，青天白地忽飞沙。
烦将残暑驱除尽，只莫颠狂损稻花。
即景
路邵（清代）

云边樵径草为踪，燕带残红春意浓。昨夜梦还家万里，今朝愁对浪千重。

穿花飞出疏林鸟，隔岸声来远寺钟。惟有关山明月好，一轮斜挂最高峰。
闵雨
刘攽（宋代）

山上田万顷，江中水千里。东流自瀰漫，旱苗日焦死。

惜哉不能救，地势正如此。云雷未兴潜，蛟龙困泥滓。

昭回虽在天，叹息真已矣。
和钱处和梅花五绝
王之望（宋代）

万木归根冷未滋，可怜孤绝发寒枝。
心期本在冰霜后，占得隆冬未恨迟。
时事吟
邵雍（宋代）

时久则患生，事久则弊生。
弊患相仍，人何以宁。
和廖守岳阳楼韵三首
王炎（宋代）

湖水无波亦蹴天，君山蟠结独岿然。
未须吊古怀骚客，聊复凭虚揖吕仙。
霁月光风供笑傲，长篇短句总流传。
尊中史有蒲萄绿，试作长鲸饮百川。
渡沔
唐庚（宋代）

鹤归辽海悲人世，猿入巴山叫月明。惟有沙虫今好在，往来休并水边行。
昆崙歌寄吾丘子行
黄溍（元代）

翠鸾啼云天四垂，花龙双双神姥归。金仙忆君泪如水，昌阳落花青蕊蕊。

层城珠阙扬素氛，开明狺狺环九门。羲和走马不待人，鲸鱼吸海海生尘。

若有人兮怅修阻，紫玉参差老凤语。笑挥如意教云舞，云间鹤雏生两羽。

归来归来勿蹉跎，秋风吹折玕琪柯。
挽方惠倅
刘克庄（宋代）

家谱推贤裔，乡评号吉人。佩银成短梦，冠玉漫长身。

朱轸鸾胶断，青林鹤表新。空令柱下史，反惜幕中宾。
河阳县作诗二首 其二
潘岳（魏晋）

日夕阴云起，登城望洪河。川气冒山岭，惊湍激岩阿。

归雁映兰冒，游鱼动圆波。鸣蝉厉寒音，时菊耀秋华。

引领望京室，南路在伐柯。大厦缅无觌，崇芒郁嵯峨。

总总都邑人，扰扰俗化讹。依水类浮萍，寄松似悬萝。

朱博纠舒慢，楚风被琅邪。曲蓬何以直，托身依业麻。

黔黎竟何常，政成在民和。位同单父邑，愧无子贱歌。

岂敢陋微官，但恐忝所荷。
失题
胡仲弓（宋代）

年来古道不堪行，尽避君厨俊杰名。
莫枉锥刀鞭算手，且调金石击撞声。
南康黎蔡昆仲四君子隆兴乾道间与余为庐陵郡庠同舍淳熙乙巳之元日余赴广东漕属道出南康敬赋一诗书两通分遗之
曾丰（宋代）

转徙庐陵邂逅间，青灯相照稔相看。那知文社春随冷，未放交盟血便寒。

腰强岂犹便敛板，手閒何不试弹冠。山岩倘久奇文塞，我办工夫续子残。
感时
陈宓（宋代）

和戎之计最堪嗟，不以恩威以丽华。
他日渔阳动鼙鼓，只因争取上林花。
池亭避暑
金君卿（宋代）

新花犹未出圆荷，月射风翻卷翠波。
对酒强须通夕醉，暑天清景此为多。
送逊监淮西酒并示诸任二首
苏辙（宋代）

淮西留滞昔经年，唯有诸任时往还。
炊黍留宾不嫌陋，借书度日免长闲。
归来潩水无水问，梦绕伊家古桧间。
二老旧游唯我在，後生谁复识苍颜。
水龙吟·日边俪景同翻
王恽（元代）

日边俪景同翻，千年高际风云会。堂堂大节，中流砥柱，狂澜横制。黄阁归来，英姿飒爽，故家房魏。甚是中却有，东山雅量，经纶尽，金华事。总道丹心为国，要春满、人间桃李。诗坛风月，清时钟鼓，不妨游戏。一点台星，五云萦绕，凤池佳气。为相君满泛，金盘仙露，枕秋蟾醉。
新雁过妆楼 闻雁
顾太清（清代）

冷入帘帏。西风送、一行旅雁南飞。碧天如水，去路远趁斜晖。

云外寄书秋浩荡，月中连翼影参差。共依依。楚江芦岸，霜点毛衣。

秋容三分过半，恰寒砧韵咽，画角声悲。黄花消息，露华暗满东篱。

山程水程万里，动几处、离人双泪垂。重阳近，更乱虫声里，良夜何其。
马上见卖白莲者三首
陈造（宋代）

引息度奇暑，风日正交战。
淮乡六月春，嫣然担头见。
香凝素囊六，湿余清露泫。
丰肤专正色，一忠百佞贱。
祝融乃司花，慰我红尘面。
买归一杯适，得共黄葵荐。
揽辔
郭之奇（明代）

栖栖马背自清狂，六载冰衙弟子行。玉佩羞看门下铗，朱衣竞哂酒炉鹴。

已怜梅摽今三实，忽见葭苍此一方。揽辔逍遥歌九辨，愿言思古莫心伤。
文潞公洛中会四同甲皆丙午七十八予乙巳生与
姜特立（宋代）

洛中四老会同甲，太岁俱生丙午年。
我亦联翩七十八，惜无一客伴华颠。
和秉之再到京口有怀别时之作
王鏊（明代）

长江不断流今古，客子重游感岁时。白发催人来有信，青山笑我去无期。

城边灯火孤舟梦，天末楼台远道思。风物依然人不见，月明双雁起前陂。
少年游 有感
徐灿（清代）

衰杨霜遍灞陵桥。何物似前朝。夜来明月，依然相照，还认楚宫腰。

金尊半掩琵琶恨，旧谙为谁调。翡翠楼前，胭脂井畔，魂与落花飘。
愁倚阑令•愁来
董以宁（清代）

帘丝外，月波中。晚来风。叶落鸦栖鸦似叶，补些空。

此景关人何栖，偏增得、愁幛重重。试问个人窗影里，得无同。
渔父词
赵构（宋代）

骇浪吞舟脱巨鳞。结绳为网也难任。纶乍放，饵初沈。浅钓纤鳞味更深。
偈颂一百零三首 其六十五
释月涧（宋代）

真正法要，玄极秘密。言语道断，心行处灭。
题搨本姜楚公鹰
陆游（宋代）

弓面霜寒斗力增，坐思铁马蹴河冰。
海东俊鹘何由得，空看绵州旧画鹰。
答吴检详用饶字韵见寄二首 其一
林希逸（宋代）

星省论文久，追思去日饶。同趋花底路，执别柳边桥。

我已甘肥遁，公还惜髀消。新诗时见寄，莫怕雁程遥。
送王师厚
晁公溯（宋代）

宿草丘边手自耘，辍耘过我意良勤。
可怜一语未深接，借问去来何见闻。